Faf staan sterk op moeilike bladFaf du Plessis in aksie vir die Royal Challengers Bangalore. (Foto: Twitter/IPL) Op ŉ baanblad waarop die meeste kolwers gesukkel het, het Faf du Plessis se 44 lopies die weg gebaan vir die Royal Challengers Bangalore se uiteindelike sege van 18 lopies teen die Lucknow Super Giants. Die uitslag beteken dat RCB nou onder die voorste vyf spanne in die Indiese Premierliga tel. Hoewel die voormalige Protea-kaptein ŉ openingsvennootskap van 62 lopies saam met Virat Kohli geniet het, het Lucknow se draaiers vinnig die lopiekrane toegedraai om RCB tot 126/9 in sy toegelate 20 boulbeurte te beperk. Naveen-ul-Haq, wat sy internasionale krieket vir Afghanistan speel, het sy spoed goed gewissel om met ŉ boulontleding van 3/30 te spog. Tog is dit altyd beter om eerste op ŉ moeilike baanblad te kolf – jy het immers dan reeds die lopies op die telbord en dinge gaan waarskynlik ook nie veel makliker word soos wat die wedstryd vorder nie. Mohammad Siraj het in die eerste boulbeurt van Lucknow se kolfpoging reeds van die gevaarlike Kyle Mayers ontslae geraak, waarna Josh Hazlewood en Glenn Maxwell ook belangrike paaltjies geneem het. Toe Nicholas Pooran in die sewende boulbeurt die pad na die kleedkamer aanpak, was sy span kniediep in die moeilikheid met die telling op 38/5. Krishnappa Gowtham het weliswaar probeer om met ŉ paar grenshoue die kastaiings uit die vuur te krap, maar Lucknow se trein was toe lank reeds ontspoor. Du Plessis is as die speler van die wedstryd aangewys en hy dra steeds die oranje pet as die voorste lopiemaker in die toernooi. Hy het nou 466 lopies teen ŉ gemiddeld van 58 in sy nege kolfbeurte gemoker. Royal Challengers Bangalore 126/9 in 20 boulbeurte: Faf du Plessis 44, Virat Kohli 31 en Naveen-ul-Haq 3/30. Lucknow Super Giants 108/10 in 19,5 boulbeurte: Krishnappa Gowtham 23, Josh Hazlewood 2/15 en Karn Sharma 2/20.